b'\n_START_ARTICLE_\nSitar de p\xc4\x83dure\n_START_SECTION_\nMorfologie\n_START_PARAGRAPH_\nSitarul de p\xc4\x83dure este asem\xc4\x83n\xc4\x83tor ca aspect cu beca\xc8\x9binele (Gallinago gallinago), \xc3\xaens\xc4\x83 are ciocul mai scurt dec\xc3\xa2t acestea. Este o pas\xc4\x83re cu o m\xc4\x83rime \xc3\xaentre 25 \xc8\x99i 30 de cm. Sitarii sunt p\xc4\x83s\xc4\x83ri sperioase, fiind active \xc3\xaen timpul amurgului. Spatele sitarului este pestri\xc8\x9b, cu nuan\xc8\x9be brun negricioase, o culoare de camumflaj \xc3\xaen mediul unde tr\xc4\x83ie\xc8\x99te. V\xc4\x83zul p\xc4\x83s\xc4\x83rii este bun, av\xc3\xa2nd o raz\xc4\x83 vizual\xc4\x83 ce atinge 180\xc2\xb0. Sitarul are picioare scurte, neexist\xc3\xa2nd un dimorfism sexual \xc3\xaentre mascul \xc8\x99i femel\xc4\x83.\n_START_SECTION_\nR\xc4\x83sp\xc3\xa2ndire \xc8\x99i hr\xc4\x83nire\n_START_PARAGRAPH_\nHabitatul sitarului \xc3\xael constituie p\xc4\x83durile umede mixte sau de foioase din Europa. Ierneaz\xc4\x83 \xc3\xaen bazinul mediteranean sau pe coasta Atlanticului din Europa Occidental\xc4\x83. Hrana sitarilor const\xc4\x83 din viermi, p\xc4\x83ianjeni, insecte \xc8\x99i larvele acestora, ca \xc8\x99i din fructe de p\xc4\x83dure sau unele p\xc4\x83r\xc8\x9bi vegetale ale plantelor.\n_START_SECTION_\n\xc3\x8enmul\xc8\x9bire\n_START_PARAGRAPH_\nPerioada clocitului la sitar are loc din luna mai p\xc3\xa2n\xc4\x83 \xc3\xaen iulie. Ca toate p\xc4\x83s\xc4\x83rile din acest grup, dup\xc4\x83 perioada \xc3\xaemperecherii, care poate dura o zi, p\xc4\x83s\xc4\x83rile se despart. Femela face un cuib pe sol sub form\xc4\x83 de gropi\xc8\x9b\xc4\x83 c\xc4\x83ptu\xc8\x99it\xc4\x83 cu frunze, iarb\xc4\x83 \xc8\x99i mu\xc8\x99chi, la liziera p\xc4\x83durii. \xc3\x8en cuib se afl\xc4\x83 de obicei patru ou\xc4\x83, care sunt clocite trei s\xc4\x83pt\xc4\x83m\xc3\xa2ni. Puii sunt nidifugi, fiind proteja\xc8\x9bi \xc8\x99i hr\xc4\x83ni\xc8\x9bi de femel\xc4\x83 p\xc3\xa2n\xc4\x83 la maturitate. \xc3\x8en caz de pericol, femela transport\xc4\x83 puii \xc3\xaentre picioare, sprijinindu-i cu ciocul. Dup\xc4\x83 ce cresc aripile puilor, numai o treime din pui ajung la v\xc3\xa2rsta de un an din cauza du\xc8\x99manilor numero\xc8\x99i. \xc3\x8en Bavaria, perioada admis\xc4\x83 pentru v\xc3\xa2narea sitarului dureaz\xc4\x83 \xc3\xaentre 16 octombrie \xc8\x99i 15 ianuarie.'